Pri príležitosti 100. výročia založenia Medzinárodnej astronomickej únie dostala každá krajina na svete v rámci projektu NameExoWorlds možnosť pomenovať jednu extrasolárnu planétu spolu s jej materskou hviezdou. Viac ako 100 krajín úspešne zorganizovalo národné súťaže, ktorých výsledkom je pomenovanie viac ako 100 planét a 100 hviezd.
Výsledky celosvetovej kampane budú slávnostne odhalené na tlačovej konferencii, ktorá sa bude konať 17. decembra 2019 od 11:00 nášho času na Observatóriu v Paríži. Tlačová konferencia sa bude vysielať online prostredníctvom IAU kanála na YouTube: https://youtube.com/watch?v=oZ4uqtYOzEY. Výsledky zároveň zverejníme prostredníctvom tlačovej správy na našej webovej stránke, v rovnakom čase 17. decembra 2019 o 11:00.